Guido, Dei gratia Senonensis archiepiscopus, omnibus ad quos littere presentes pervenerint in Domino salutem. Notum fieri volumus quod quicumque presbyter fuerit ecclesie de Villers Sancti Benedicti per monachos Sancti Benedicti Floriacensis debet eligi, et nobis aut successoribus nostris presentari, dabuntque monachi presbytero, singulis annis, de messione decem et octo sextarios annone, quatuor sextarios et dimidium frumenti, quatuor et dimidium siliginis et tamtumdem ordei, et tantumdem avene, et reddetur messio ista presbytero annuatim usque ad octabas sancti Andree; reliquum vero beneficium ecclesie inter monachos et presbyterum equaliter dividetur, ita quod monachi medietatem unam inde habebunt per omnia, et presbyter alteram habebit. Preterea presbyter unum arpentum prati et quatuor arpentos terre arabilis et unam aream sine censu in qua domus sua edificabitur. In cujus rei testimonium presentem cartam notari fecimus et sigilli nostri impressione muniri. Datum per manum magistri Petri cancellarii nostri, anno incarnati verbi millesimo centesimo nonagesimo secundo.